
הצעת חוק איסור מימון טרור, התשס"ג-2003


היו"ר מיכאל איתן:

	אני מתכבד לפתוח את ישיבת הוועדה. "ארגון טרור מוכרז" – כל אחד מאלה: (1) חבר בני אדם שהוכרז עליו שהוא ארגון העוסק בטרור לפי סעיף 8; (2) חבר בני אדם שהוכרז עליו שהוא ארגון טרוריסטי לפי סעיף 8 לפקודת מניעת טרור, לרבות חבר בני אדם שהוכרז עליו כאמור לפי תחילתו של חוק זה; (3) חבר בני אדם שהוכרז עליו שהוא התאחדות בלתי מותרת לפי תקנה 84(1) (ב) לתקנות ההגנה (שעת חירום), לרבות חבר בני אדם שהוכרז עליו כאמור לפני תחילתו של חוק זה;

סיגל קוגוט:

	כל הפרק הזה לא עוסק בארגוני טרור ישראלים, שימשיכו לפי ההצעה הזאת להיות מוכרזים לפי חוקים אחרים. המטרה של ההצעה היתה לשמר תהליכים לפי חוקים אחרים.

היו"ר מיכאל איתן:

ברגע שהוכרז על חבר בני אדם שהם ארגון טרוריסטי לפי סעיף 8,  באופן אוטומטי חל עליהם החוק הזה. 8(א) היה לממשלה יסוד סביר להניח כי אדם עוסק בטרור, רשאית היא להכריז על אותו אדם שהוא אדם העוסק בטרור. (ב) קיבלה הממשלה מידע ולפיו נקבע במדינה זרה כי אדם הוא אדם העוסק בטרור או כי חבר בני אדם הוא ארגון העוסק בטרור, בעקבות הליכים שננקטו באותה מדינה על פי דיניה, רשאית היא להכריז על אותו אדם או חבר בני אדם שהוא אדם העוסק בטרור או ארגון העוסק בטרור, לפי העניין". כל העניין הזה נראה לי מסובך. האם הביטוי "יסוד סביר להניח" הוא מספיק מוצלח?

סיגל קוגוט:

תזכיר החוק דיבר על כך שהממשלה חייבת להשתכנע מפעילות מסויימת, כשהראיה לאותו שכנוע יכולה להיות שמדינה אחרת הכריזה. אם הממשלה צריכה להיות משוכנעת בעצמה לפני שהיא מכריזה - דבר שיש בו היגיון - היא צריכה לקבל מידע. כך היה בתזכיר החוק. בהצעה כפי שמונחת פה מופיע הקריטריון המהותי, קרי שהממשלה צריכה להיות משוכנעת שמדובר בחבר בני אדם או באדם העוסק בטרור, ואילו על ארגונים מספיק שהיא קיבלה מידע. אנחנו בדקנו הרבה חוקי טרור של מדינות שנלחמות בטרור, כאשר באף אחת מהן לא מצאנו סעיף כזה. מצאנו סעיפים שיש ראיה בהחלטת מועצת הביטחון, לא מצאנו סעיף שאומר שדי בכך שמדינה זרה הכריזה.

היו"ר מיכאל איתן:

יש אנשים שאומרים שמאחר וכל העולם נערך כעת למלחמה בטרור, ולנו יש עניין גדול מאוד במאבק בטרור, חשוב מאוד שהחוק הישראלי יהיה החוק הכי מרחיק לכת. חשבתי על זה הרבה, יש בזה הרבה היגיון, אבל זאת לא מחשבה נכונה. למה? אנחנו חיים עם הטרור הרבה זמן. אנחנו כל הזמן משתדלים לחיות עם זה. אסור להביא למצב שנשנה את החוקים ואת הנורמות שלנו, מה שיגרום לטרור לנצח. אני מסתכל על התגובה של ארצות הברית, שהיא די קיצונית. אנחנו, שסובלים פי כמה מהם, לא הגענו למצב של רמיסה כל כך חזקה של זכויות בסיסיות. השאלה היא למה אנחנו רוצים להיות דגם. האם אנחנו רוצים להיות דגם למלחמה חסרת פשרות בטרור במחיר רמיסת זכויות בני אדם, או שאנחנו צריכים לבוא ולומר שנלחם בטרור אבל ניקח על עצמנו מגבלות? לקבל סעיף שאומר שהממשלה מקבלת מידע.. לא כתוב אפילו ממי היא מקבלת מידע.  ברגע שהממשלה מקבלת מידע, היא מכריזה על אותו חבר בני אדם שהוא עוסק בטרור. זה נשמע לא בסדר. אני לא רוצה להעביר מסר כזה לאף אחד בעולם, בוודאי לא לעם שלנו. 



שמשון אלבק:

הסעיף הזה הוא תולדה של ניסיון. אנחנו לא יכולנו להכריז על אנשים שעוסקים בטרור או על ארגונים שעוסקים בטרור כשאין לנו לגביהם מידע מודיעיני מלא. ביקשנו את המידע המודיעיני. המידע המודיעיני לא עובר. למה? משום שארגוני המודיעין לא מעבירים מידע כזה. מה היה ההגיון פה? בנסיבות בהן מדובר ובמדינה שאנחנו סומכים על ההליך שמתקיים אצלה הממשלה תוכל להכריז. זה לא שהיא תהיה חייבת בסיטואציה כזאת לבקש את כל החומר הגולמי מהמדינה הזרה.

היו"ר מיכאל איתן:

האם ארצות הברית פועלת על פי אותם עקרונות כלפינו?

שמשון אלבק:

ארצות הברית הכריזה שכל הארגונים הפלסטיניים הם ארגוני טרור.

תמי סלע:

	אבל יש לה שיקולים מהותיים בהכרזה.

שמשון אלבק:

	אצלנו אין דרך חוקית לבצע את ההכרזה על סמך פעולה שבוצעה בחו"ל, אלא אם כן תבוא הממשלה ותבדוק את כל חומר הגלם. 

יצחק וכטל:

כשאנחנו באנו לארצות הברית וביקשנו ממנה להחיל את זה על קרן האדמה הקדושה, או על גופים אחרים שהם גופים פיננסיים, היא עשתה זאת. הולכים הגרמנים ומנסים להעמיד לדין גורמים שאוספים כסף לחמאס. כל הליך החקיקה הזה נוצר סביב זה שהיתה מחלוקת אם החקיקה הקיימת מאפשרת לנו להכריז על גורמים אחרים שאינם פועלים כנגד ישראל, או לא. 

סיגל קוגוט:

אנחנו מתקנים את החוק כך שאפשר יהיה. בחוק האמריקני כתוב שמזכיר המדינה, בהתייעצות עם שר האוצר והיועץ המשפטי, רשאי לקבוע גורמים זרים שביצעו, או אם יש סיכון ממשי שיבצעו מעשי טרור שמאיימים על ביטחון אזרחי ארצות הברית. אם הם לקחו את הארגונים שלנו, אז למה שאנחנו לא נוכל לעשות את זה? לא כתוב בחוק שלהם שדי בזה שבישראל הכריזו על משהו. אין אצלם דבר כזה.

יצחק וכטל:

האמריקנים לקחו 500 ארגונים שאף אחד מהם לא פעל כנגד אינטרסים אמריקניים. אף אחד בארצות הברית לא התלונן בפני בית המשפט העליון על כך שהם הכריזו על החמאס שהוא ארגון טרור. החמאס זה גוף שמשקיע בארצות הברית. למה מזכיר המדינה, שקבע את אשר קבע, קיבל רשימות?

סיגל קוגוט:

	אנחנו מסכימים שיכריזו על גופים שלא פועלים בישראל. 




היו"ר מיכאל איתן:

איפה הרשימה? 

סיגל קוגוט:

	זה מופיע באינטרנט.

היו"ר מיכאל איתן:

תראו לי אחד ברשימה שלא פעל כנגד ארצות הברית חוץ מתנועת כך. 

שמשון אלבק:

יש מפרו, מספרד..

סיגל קוגוט:

איך מתבצע שיתוף הפעולה בין גופי המודיעין? באף חוק זה לא כתוב. האם אתה אומר לנו שגוף מודיעיני זר לא משתף פעולה עם גופי מודיעין ישראליים? האם כשלא יהיה כתוב בחוק שאנחנו צריכים לבדוק אנחנו באמת לא נבדוק?

יצחק וכטל:

הממשלה רשאית, היא לא חייבת. 

סיגל קוגוט:

היא לא חייבת אף פעם לפי ההצעה. מה הבדיקה שחשבת שהיא תעשה אם היא רשאית? 

יצחק וכטל:

הממשלה חייבת להפעיל שיקול דעת. נניח יש מדינה באפריקה שבאה ואומרת שהיא מוכנה לקנות מאתנו נשק בתנאי שנכריז על מחתרת. יכול להיות שאנחנו לא מעוניינים להכריז על מחתרת. השאלה מתעוררת כאשר ממשלה רוצה להכריז על אותו ארגון.

אנחנו עוסקים בחוק שהוא חצי תיאורטי. אני לא מאמין ש"הכוכב הזוהר" ישקיע בישראל את הכספים שלו. הבעיה היא כשבאו אלינו כל הארגונים הבינלאומיים, כולל האמריקניים, ואמרו שאין לנו אפשרות להכריז. 

היו"ר מיכאל איתן:

באיזו צורה הם מכריזים?

שמשון אלבק:

מנהלית

היו"ר מיכאל איתן:

איך החוק, שמסמיך אותם להכריז מנהלית, בנוי?



סיגל קוגוט:

יש קריטריונים מהותיים. באף מדינה לא היה סעיף כדוגמת 8(ב).

יצחק וכטל:

לאמריקנים לא הפריע להכריז. האמריקנים לא בדקו כל ארגון.

שמשון אלבק:

אנחנו לא הצלחנו לקבל מידע מודיעיני. אנחנו צריכים לתת משקל יתר..

סיגל קוגוט:

איך אנגליה מקבלת מארצות הברית?

יצחק וכטל:

אף אחד לא קיבל מידע יותר מאשר מה שאנחנו קיבלנו. רוב המדינות אימצו את הרשימה האמריקנית. 

היו"ר מיכאל איתן:

אני כעת מדינת X, כשאתה מייצג את מערכת הביטחון במדינת ישראל. אתה בא אלי ואומר לי שפועלים אצלי ארגונים במסווה של עבודה חברתית, דתית, כאשר הכסף שהם אוספים הולך למימון טרור בישראל. כשאני שואל אותך מה אתה רוצה, אתה אומר לי שאתה רוצה שנפעיל נגדם חוק שיכול לתפוס את הכספים, שיכול להקפיא את הפעילות. אני מסכים, אבל אני מבקש ממך להביא לי הוכחות, ראיות לעניין הזה. מה תעשה מערכת הביטחון במדינת ישראל על-מנת לקבל את שיתוף הפעולה? האם היא תביא ראיות, או שהיא תגיד שהיא לא יכולה להביא ראיות ושהיא מבקשת שיסמכו עליה?

יצחק וכטל:

אני מראה לשר הביטחון את כל הידיעות.    

היו"ר מיכאל איתן:

אתה אומר לי שברמת שכנוע של שרי ממשלה אתה מוכן לחשוף יותר מאשר מה שאתה חושף בפני שרי ממשלה זרה. 

יצחק וכטל:

נכון. שר הביטחון מקבל את כל הידיעות הגולמיות, לא רק את המסקנה הסופית. 

היו"ר מיכאל איתן:

	את זה לא מקבל שר המדע.

יצחק וכטל:

הוא יכול לראות אם הוא רוצה. כשאני הבאתי בפני הממשלה החלטה להכריז על באלי, שלחתי לממשלה תיק מלא עם כל הידיעות. 

שמשון אלבק:

אפשר לכתוב שהמדינה הזרה קיבלה את ההחלטה על סמך תנאים מהותיים.

סיגל קוגוט:

מה זאת אומרת תנאים מהותיים? אתה אמרת לפי דיניה. ברור שמדינה זרה לא תביא לי את כל תיק המודיעין, אבל זה יבוא לידי ביטוי ביישום. ברגע שאתה אומר שהממשלה צריכה לשקול איזה שהוא שיקול מהותי, כשהראיה לכך יכולה להיות גם הליכים במדינה זרה, זה כבר יצור הבדל. אף אחד לא מצפה שיבואו אלינו עם תיקים של מקורות, אבל לפחות משהו יביאו. 

שמשון אלבק:

מה זה המשהו הזה?

סיגל קוגוט:

	מה אתה רוצה? שלא נכתוב את המשהו הזה כדי שבג"ץ לא יקבע?

שמשון אלבק:

כדי שבג"ץ יבחן את ההליך שהתבצע במדינה הזרה.

היו"ר מיכאל איתן:

אותי זה לא שכנע. 

אריה יוסקוביץ:

יש דרך התנהלות אחת כנגד אדם מוכרז, ויש נורמה אחרת לגבי כאלה שאינם מוכרזים. נניח לממשלה יש מידע, האם היא חייבת להכריז? 

היו"ר מיכאל איתן:

אלה שיקולים של רשות מבצעת.

אריה יוסקוביץ:

בוא נניח שאותו אדם שלא הוכרז פגע באינטרס ישראלי. האם הרשאי במקרה הזה לא צריך להיות חייב? 

היו"ר מיכאל איתן:

	מה פתאום.

אריה יוסקוביץ:

לא ברור לי למה כתוב כאן אדם, כשבסעיפים אחרים מדובר בחבר בני אדם. אולי זאת השמטה.





סיגל קוגוט:

	לא. כל הרעיון בחוק הזה הוא שהכרזות על חבר בני אדם ישראליים ימשיכו להיות לפי תקנות ההגנה בפקודת מניעת טרור. אנחנו לא עושים פה הליך הכרזה מסודר על כל הארגונים. 

אריה יוסקוביץ:

כאשר למדינה יש מידע..

סיגל קוגוט:

אתה מדבר על עדכון הרשימה, על עדכון השם?

אריה יוסקוביץ:

האם כאשר המדינה יודעת שאותו אדם או אותו פלג קורא לעצמו בשם אחר והיא לא טורחת לפרסם או להודיע היא לא חייבת?

סיגל קוגוט:

זה שייך לשאלה האם יוחזקו רשימות, איפה הן יוחזקו ומי יעדכן אותן. 

אריה יוסקוביץ:

אני חושב שלעיתים היא חייבת.

סיגל קוגוט:
	
	אתה לא יכול לכתוב בחוק שהממשלה חייבת להכריז כשיש לה מידע.

אריה יוסקוביץ:

	הבג"ץ היה מאוד זהיר בעניין הזה, הוא אמר שהוא לא רוצה שהשתמשו בזה לרעה. 

סיגל קוגוט:

אתה צריך להפעיל את השיקול דעת שיש לך באופן סביר.  

טל נדב:

	אבל אחרי זה דורשים מגופים שלישיים..

סיגל קוגוט:

זאת שאלה אחרת. זה לא שייך להכרזה. אני מסכימה שכשיש חובות אתה צריך מישהו שיתן לך אינפורמציה, אבל זה לא קשור להכרזה. 

היו"ר מיכאל איתן:

תמצאו פתרון.




סיגל קוגוט:

בתזכיר החוק של הממשלה כתוב כך: "היה לממשלה יסוד סביר להניח שחבר בני אדם או ארגון העוסק בטרור, רשאית היא להכריז על אותו חבר בני אדם כארגון. בהפעלת הסמכות לפי פסקה 1, רשאית הממשלה לתת משקל, בין היתר, להימנעותו של ארגון או אדם ברשימת ארגונים או אנשים העוסקים בטרור שהיא בעלת תוקף חוקי במדינה אחרת". אז יש גם את האו"ם. אני חושבת ששניהם צריכים להיות ראיה. כששניהם ראיה,  אז לא מצפים שהמדינה הזרה תבוא עם מזוודות של מקורות מודיעין.

שמשון אלבק:

אז למה מצפים? לדבר נוסף?

סיגל קוגוט:

כן. מצפים לאיזה שהוא שיקול דעת מעבר לרשימה.

שמשון אלבק:

	מעבר לזה שזה הוכרז בהליך תקין במדינה זרה?

סיגל קוגוט:

כן. 

שמשון אלבק:

	צריך לכתוב את זה כך.

סיגל קוגוט:

איך מדינות אחרות משתפות ביניהן פעולה? הסעיף שהקראתי קיים במדינות אחרות. איך הן מכריזות?

שמשון אלבק:

אנחנו נברר את התהליך.

סיגל קוגוט:

בחקיקה הראשית של מדינות אחרות, למרות שאני בטוחה שגם להן יש רשימות,  לא היה דבר כזה שזה אוטומט.

שמשון אלבק:

אבל ההחלטות הן מנהליות. אנחנו לא יודעים מה שיקול הדעת שם.

סיגל קוגוט:

כתוב שהם חייבים לשקול איזה שהוא פרמטר מהותי.

שמשון אלבק:

	אנחנו נבדוק את הדבר הזה.

סיגל קוגוט:

הליך ההכרזה הזה הוא אך ורק על ארגונים בחו"ל. מה שתקבע פה לא יחול על הכרזה של ארגונים שפועלים במדינת ישראל. יוסקוביץ העלה את הסוגייה של אדם או ארגונים שתחילת ההכרזה שלהם היתה בחו"ל, אבל הם ארגונים שפעילים בישראל. 

טל נדב:

למה על אדם את אומרת ככה?

סיגל קוגוט:

אני אומרת שזה החריג. לא היתה אפשרות להכריז על אדם. לא רצו לעשות כאן הסדר מודרני חדש של הליכי הכרזה על ארגוני טרור בצורה מובנת, מסודרת, עם ביקורת של ועדה מייעצת על מה שקורה בישראל. על מה שקורה בישראל ממשיכה לחול חקיקה משנות ה-40.

היו"ר מיכאל איתן:

זה נאמר בהתחלה. 

סיגל קוגוט:

נראה לי שאנחנו צריכים לשאול למה. למה לא יכול להיות כאן פרק שיסדיר הכרזות על כל מי שעוסק בטרור?

דני גבע:

נקודת המוצא היתה שלא נוגעים בכלים הקיימים, כי כל נגיעה בהם בחוק חדש יפגע בהם בדרך כזאת או אחרת.

היו"ר מיכאל איתן:

זה שיקול דעת שלנו. 

דני גבע:

שאלתם למה. הסיבה נידונה בצורה מאוד מורחבת. כל ניסיון להכניס להצעת החוק הזאת את ההכרזות..  

היו"ר מיכאל איתן:

אנחנו מדברים על לארגן את זה מחדש.

דני גבע:

לחוקק מחדש את תקנות ההגנה למניעת טרור יגרום לפגיעה..

היו"ר מיכאל איתן:

למה?




סיגל קוגוט:

אם אתה חושב שבית משפט לא יחיל את החוק הזה אתה טועה טעות גדולה מאוד.

לילה מרגלית:

החוק הזה מאמץ חלק מההסדרים הדרקוניים שהיו קבועים בתקנות שעות חירום. הוא נותן להם משמעות חדשה ונפקות יותר חמורה ממה שיש להם היום. אני חושבת שראוי לקחת את ההסדרים האלה ולעשות חוק שיתאים למציאות החוקתית והחברתית של ימינו.

היו"ר מיכאל איתן:

השאלה היא אם זה הזמן לעשות את זה. 

לילה מרגלית:

הבעיה היא שהצעת החוק הזאת, שמוצעת כהצעה לדורות, היא חמורה לא פחות.  

היו"ר מיכאל איתן:

ההצעה הזאת היא תוצאה של הכרזה על ארגון כארגון טרור. רובו של החוק הזה מצריך הכרזה. 

סיגל קוגוט:

אין שום כוונה לפגוע במלחמה בטרור בישראל, אבל מה האסון הגדול שהליך הביטול של הוועדה המייעצת יחול גם על דברים אחרים?

דני גבע:

את מציגה את זה בצורה לא נכונה. 

סיגל קוגוט:

לא אמרנו להחליף את כל הפקודה, אלא רק הליך ההכרזה.

דני גבע:

כל ההצעה הזאת באה לחזק את המלחמה בטרור. אם היא תשיג את המטרה ההפוכה..

סיגל קוגוט:

למה?

דני גבע:

כי הכלים שיש לנו היום מכוח תקנות הגנה לשעת חירום, מכוח הפקודה למניעת טרור הם כלים שלא ניתן יהיה להשיג בחקיקה חדשה.  

היו"ר מיכאל איתן:

ואם נעביר את החקיקה ב-61?



סיגל קוגוט:

זה לא יעזור. אף אחד לא אומר שכשמתקנים את החקיקה הזאת היא נהפכת ללא חוקתית. אף פעם בית משפט לא אמר שכל פגיעה בזכויות היא מיד לא חוקתית. לנסות לצייר את בית המשפט כאילו הוא לא רוצה שיילחמו בטרור זה לא נכון. 

היו"ר מיכאל איתן:

אני לא מאמין שבכנסת אי אפשר לגייס רוב של 61 למלחמה צודקת בטרור. 

סיגל קוגוט:

גם בית משפט לא אמר שפגיעה בזכויות בשביל להלחם בטרור..

היו"ר מיכאל איתן:

גם הכנסת לא אומרת את זה.

דני גבע:

היו עתירות לבטל את תקנות ההגנה לשעת חירום כי הן לא חוקתיות. בג"ץ דחה את העתירות האלו. עכשיו אתם רוצים..

היו"ר מיכאל איתן:

נניח הכנסת תאחד את מנגנוני ההכרזה ותקבע באחד הסעיפים שהחוק הזה הוא חוק שבא  על-מנת להלחם בטרור. מה יקרה אם הוא יעבור ברוב של 61?

דני גבע:

למחרת תהיה עתירה  נגד החוקתיות שלו.

היו"ר מיכאל איתן:

גם אם הוא יעבור ב-61?

דני גבע:

גם. 

נאוה בן-אור:

הייתי מבקשת להזמין לישיבה הבאה את נציג מחלקת הבג"צים..

סיגל קוגוט:

אין שום בעיה. למה אם הליך ההכרזה יהיה אחיד על כל הארגונים זה יפגע במלחמה בטרור?

דני גבע:

בהליך ההכרזה, שהוא מאוד רחב היום, אנחנו משתמשים יום יום.  

סיגל קוגוט:

אתה אומר שלפי תקנות ההגנה אפשר להכריז על התאחדות בלתי מותרת גם כשזה לא כמו ברעיון שלנו ארגון טרור. במקרה כזה כל החוק הזה יחול עליו. את החוק הזה  רצינו להחיל על אנשים שעוסקים בטרור. בעצם אני מכריזה לפי חוק אחר על ארגון שלא ממש עוסק בטרור, אבל אני מחילה עליו את כל התוצאות של החוק הזה. 

נאוה בן-אור:

בחוקים הישנים יש הסדר קוהרנטי שיכול להיות מוצא חן בעינינו בשנת 2004 ויכול להיות שלא. מה שדני מנסה לומר זה שיש חשש מבחינתו שמשיכת חוט אחד תגרום לפגיעה ביישום החוקים האלה. אנחנו צריכים לבחון את זה בצורה רצינית.

סיגל קוגוט:

אני מסכימה. 

לילה מרגלית:

	הצעת החוק כיום כן מחילה את איסור מימון טרור על אותם ארגונים שהם לא ארגוני טרור.

דני גבע:

אנחנו רוצים להרחיב את הכלים, לא לצמצם אותם. 

אריה יוסקוביץ:

אם יבוא שיקול שאתם באופן מכוון נמנעתם לפרסם דרך החוק הזה, אז בג"ץ יתערב ויגיד שהיה לכם מנגנון ערוך בעניין הזה, שהיתה לכם דרך לפרסם ובכוונה הלכתם למקום אחר כדי להימנע מזה. זה מה שסיגל אומרת.

היו"ר מיכאל איתן:

מה ההליך בנוגע להכרזה על התאחדות בלתי חוקית? על מה הוא מתבסס? איך הוא מתבצע?

סיגל קוגוט:

	מה ההתנגדות לכך שגם מי שמוכרז יוכל לפנות לוועדה המייעצת ולבקש ביטול?  

דני גבע:

אנחנו רוצים שתהיה הפרדה בין החקיקה הקיימת לחקיקה החדשה. כל ניסיון להכניס חלקים של החקיקה הישנה..

סיגל קוגוט:

בהצעה יש מיזוג כזה.

דני גבע:

יש מיזוג בכיוון של שיפור הכלים. הוועדה המייעצת מתקיימת בפועל.

סיגל קוגוט:

לשיטתכם, כל עוד לא שונה הפרק הזה..

דני גבע:

ההפרדה מאוד חשובה, כי ככל שאתה משלב את החוקים הישנים בחדשים אתה מכרסם בישנים מבחינת תחולת חוק חדש על חקיקה ישנה.

סיגל קוגוט:

אתה יכול להסביר ליו"ר את ההליך לפי תקנות ההגנה?

דני גבע:

תקנה 84 נותנת סמכות לשר הביטחון להכריז על התאחדות בלתי מוכרת. תכליתן של תקנות ההגנה זה לשמור על ביטחון הציבור וביטחון המדינה. אומנם הסמכות בידי שר הביטחון היא רחבה וכוללת, אבל היא מותנת..

היו"ר מיכאל איתן:

כמה פעמים היא  הופעלה בהיסטוריה של מדינת ישראל?

דני גבע:

עשרות פעמים. 

אריה יוסקוביץ:

יש שלושים ומשהו הכרזות מאמצע שנות ה-80. 	

דני גבע:

	יש רשימה. 

 היו"ר מיכאל איתן:

למה נתנו לשר הביטחון את הכוח לעשות את זה?

דני גבע:

שר הביטחון שוקל את העילות וגם יש לו שיקול עצמאי לפי סעיף (ב). היועץ המשפטי לממשלה אמר שאפשר לפרש את זה כעילות שתלויות אחת בשנייה, או שהסמכות הכללית יכולה לעמוד באופן עצמאי. בפועל יש לקיחה בחשבון של כלל העילות, בנוסף לסמכות הכללית של שר הביטחון. כל הסעיף רלוונטי כמו שהוא.

שמשון אלבק:

גם לגבי הכרזת הממשלה לפי הפקודה אין עילות.




יצחק וכטל:

איך ההליך מתבצע? כשבא גורם שמבקש להכריז על התאחדות בלתי מוכרת הוא צריך להביא את החומר הגולמי. אחרי שאנחנו מגיעים למסקנה שיש בסיס, אנחנו מביאים את זה  למחלקת בג"צים שבודקת את החומר. רק לאחר מכן מעלים את כל החומר לשר הביטחון להחלטה. דרך אגב, אין את המסלול הזה בחוק החדש. 

אריה יוסקוביץ:

זה לא כתוב בחוק. זה נוהג שאתם עשיתם.

היו"ר מיכאל איתן:

ההתרשמות שלי היא שצריך לשנות את החוק, אבל לא עכשיו. יצטרכו לעשות שינויים, יצטרכו לאחד את זה.  אם אפשר להכריז על אחד שקרא בוז לאחד משרי הממשלה בתפקידו הרשמי..

יצחק וכטל:

מעמידים אותו לדין. 

היו"ר מיכאל איתן:

שר הביטחון יכול להכריז על שני אנשים שחברו יחד כדי להגיד שאחד משרי הממשלה מעל בכספים וצריך להעמיד אותו לדין. 

דני גבע:

קל מאוד לקחת חוק ולהקצין את הפרשנות שלו.

היו"ר מיכאל איתן:

אפשר לעשות מכל חוק אבסורד, אבל בחוק הזה לא צריך להתעמק בשביל לראות את האבסורד שבו. הוא כל כך אבסורדי, שאתם שמשתמשים בו אומרים שלא תשתמשו בו. אם מראש יודעים שלא ישתמשו, למה זה צריך להיות כתוב? גם ההכרזה על ידי שר הביטחון ללא עילות היא  דבר מוגזם.

דני גבע:

יש עילות בפסיקה. האם שמירה על הביטחון ושלום הציבור זאת לא עילה?

היו"ר מיכאל איתן:

אתה אמרת שעברו כבר עשרות שנים מאז שהדברים נחקקו ויש לך חשש כבד שמה שעבר פעם לא יעבור היום. דווקא החשש הזה שלך מעיד על כך שצריך לשנות, רק אני אומר שזה לא הזמן.  אני בטוח שתתנגד לזה בעוד 10 שנים, גם אם לא יהיו יותר פיגועי טרור.

דני גבע:

אנחנו מדברים על מצב חירום. אלו תקנות לשעת חירום.

היו"ר מיכאל איתן:

אני, לצערי הרב, נתקל מידי פעם בפעם בשימושים שעושים במצבנו הביטחוני על-מנת להשיג דברים אחרים שהמחוקק לא התכוון אליהם. 

דני גבע:

בשביל זה יש את הביקורת של בג"ץ. שום דבר לא נסתר מעיני הבג"ץ.

היו"ר מיכאל איתן:

אני נלחם נגד המגמה הזאת שבג"ץ הופך להיות המחוקק בגלל שהמחוקק מפחד להגיד את דברו. שמעתי היום את אחד מחברי הכנסת מסביר שאי אפשר לחוקק חוק מסויים כי זה לא יעבור בביקורת שיפוטית. הוא לא רצה להגיד שהחוק לא טוב, אז הוא אמר שהוא לא יעבור בביקורת שיפוטית. הכל בג"ץ יעשה? מה המחוקק אומר? האם המחוקק אומר שבג"ץ יחליט? זאת לא גישה.

דני גבע:

בג"ץ קבע אמות  מידה.

היו"ר מיכאל איתן:

אם אתה מסכים לאמות המידה האלו, אז צריך לחוקק אותן, ואם לא, אז צריך לשנות אותן. שתיקה של מחוקק מעידה על חולשתו. הרבה פעמים המחוקק שותק כי הוא לא יכול להגיע לפתרונות. אחר כך שואלים למה הרשות המחוקקת חלשה. למה החלטה של שלושה שופטי בג"ץ יותר טובה מהחלטה של מוסד שנבחר על ידי העם?

אריה יוסקוביץ:

אומר דני שלא נפגע בכלים שקיימים היום, שאלה כלים שהוכיחו את עצמם. אם ככה, אז תוציא את אותם כלים מתחולת החוק..

היו"ר מיכאל איתן:

אז לא יהיה לו חוק.

אריה יוסקוביץ:

הוא בא ואומר שיתנו לו לטפל באדם דרך החוק הזה. אם בתאגיד הוא מטפל דרך החקיקה ההיא, אז תשאיר את זה שם. 

היו"ר מיכאל איתן:

בפקודה למניעת טרור אין אדם. מה זה רלוונטי לשאלה מה היתה החקיקה הקודמת?

אריה יוסקוביץ:

מה שעומד לרשותו של דני זה התמודדות נגד ארגונים שמוכרזים מכוח שני דברי חקיקה. האדם כאן זה התוספת. נתנו לדברי החקיקה הקיימים את הפירות של החוק הזה, מבלי שזה עבר את תהליך ההכרזה והביקורת של החוק הזה. זה האבסורד. מה זה ארגון טרור מוכרז? ארגון טרור מוכרז הוא חבר בני אדם שכביכול היה צריך להיות נידון לפי החוק ההוא. 

היו"ר מיכאל איתן:

לא תקנות לפי 84 ולא פקודה למניעת טרור עוסקים באדם. לאף אחד אין התנגדות שהכלים הנוספים שניתנים כאן יחולו גם על ארגונים והתאחדויות. התוספת הזאת לא פוגעת בשום אדם, למעט מה שכתוב במסמך הזה במישרין. 

אריה יוסקוביץ:

נכון.

היו"ר מיכאל איתן:

כל מה שמורחב כאן לגבי אדם הוא מתוקף זה בלבד. אם אנחנו לא עושים תיקון זה אומר שאנחנו לא מוסיפים שום הרחבות על אדם, רק מה שכתוב פה. 

סיגל קוגוט:

יוסקוביץ טוען שיש כאן הרחבות.

אריה יוסקוביץ:

יכולת לתקן את דרכי ההכרזה כדי לצמצם את מקסימום הסיכון, כדי להביא את זה למקסימום ידיעה.

סיגל קוגוט:

בזה אנחנו הולכים לדון עכשיו. על זה עוד לא גמרנו לדון. 

אריה יוסקוביץ:

אני מסכים איתך בקשר למה שאמרת בישיבה קודמת, שככל שזה יובא יותר לידיעת הציבור ככה תראה את העבירה בממדיה הרחבים. התוצאות העונשיות החמורות הן מכאן, לא משם, כאשר ההכרזה היא בסיס מעורפל מאוד. 

דני גבע:

הבנקים לא פועלים..

שמשון אלבק:

יש להם רשימה מסודרת. 

דני גבע:

המגמה היא להלחם בכספי טרור. זאת הפכה להיות המלחמה העיקרית. כל ניסיון לצמצם את הדבר הזה..

אריה יוסקוביץ:

לא דיברתי על צמצום, אלא על אחדות הכלים.

היו"ר מיכאל איתן:

9(א) "מי שהוכרז כארגון העוסק בטרור או כאדם העוסק בטרור לפי סעיף 8 רשאי להגיש לוועדה המייעצת כאמור בסעיף קטן (ב), בקשה לביטול ההכרזה. (ב) הממשלה, לפי הצעת שר הביטחון בהתייעצות עם שר המשפטים, תמנה ועדה מייעצת בת שלושה חברים, שהם: שופט בדימוס של בית המשפט המחוזי והוא יהיה היושב ראש, ושני חברים בעלי רקע בטחוני הולם. (ג) הוועדה המייעצת תדון בבקשה שהוגשה לה לפי הוראות סעיף קטן (א), ותביא את המלצתה לפני הממשלה; הובאה לפני הממשלה המלצת הוועדה המייעצת כאמור, תדון בה הממשלה".


לילה מרגלית:

לא ייתכן שבמדינה דמוקרטית תהיה לממשלה סמכות להכריז על כך שאדם X עוסק בטרור על סמך של חשד סביר בלבד. הנפקות של ההכרזה הזאת לפי החוק היא שאחר כך הממשלה יכולה לתפוס את הרכוש שלו בתפיסה מינהלית. זה פותח פתח להעניש בני אדם ללא משפט, ללא שום הליך שיפוטי. אם רוצים לאפשר איזה שהוא מנגנון של הכרזה על בני אדם, חייבים למצוא רף ראיתי שדורש ראיות ממשיות, חייבים לתת זכות שימוע וחייבים שתהיה ביקורת שיפוטית אמיתית על הכרזה כזאת. 

היו"ר מיכאל איתן:

אני מסכים. האם המנגנון השיפוטי היחיד זה הוועדה הזאת? 

סיגל קוגוט:

לא. במדינות זרות יש בתוך החוק גם הליך ערעורי. אצלנו זה יהיה בג"ץ. עילות הביקורת של בג"ץ הן לא כמו עילות של בית משפט לערעור. כל אימת שאתה לא כותב שמדובר ברשות שלטונית, בג"ץ מוסמך להוציא צווים נגד רשויות השילטון. 

שמשון אלבק:

השופט בדימוס אמור לבדוק את הסיבות להכרזה.

תמי סלע:

הוא רק גורם ממליץ.

היו"ר מיכאל איתן:

איפה מתקיים הדיון בנוגע לאדם שמודה שהוא היה מעורב בטרור אבל אומר שההיקפים לא מצדיקים שיקחו לו מיליון דולר?

סיגל קוגוט:

זה בפרק ד': התפיסה המינהלית. 

לילה מרגלית:

הסעיף הזה לא צריך לבוא כתחליף להליך הפלילי או למשפט הפלילי. 

היו"ר מיכאל איתן:

אנחנו נשאיר את ההערה שלך להמשך הדיון, כי אנחנו מדברים על עצם ההכרזה, לא על התוצאות שלה.  

לילה מרגלית:

המנגנון שקבוע כאן הוא מנגנון ממליץ בלבד. אין כאן ערכאת ערעור, שיכולה לבטל את ההכרזה. 

לבנת משיח:

רק בג"ץ.

לילה מרגלית:

בג"ץ זה לא ביקורת שיפוטית שנכנסת בנעליו של הגורם המינהלי. 

היו"ר מיכאל איתן:

מה את מציעה?

לילה מרגלית:

שהרף הראיתי יהיה ממשי יותר, לא יסוד סביר בלבד. 

היו"ר מיכאל איתן:

את רוצה לתת לוועדה הזאת סמכות?

לילה מרגלית:

מידת הביקורת השיפוטית תלויה, בין השאר, בשאלה המהותית מה הערכאה. מבחינת סעיף 9 אנחנו חושבים שצריכה להיות ערכאת ביקורת.

סיגל קוגוט:

את רוצה חשש ממשי?

לילה מרגלית:

כן, לא יסוד סביר להניח.

היו"ר מיכאל איתן:

הביטוי "יסוד סביר להניח" זה לא על סמך זה שהם חלמו בלילה. כשלמישהו יש יסוד סביר הוא צריך להסביר מה היו הראיות. 

לילה מרגלית:

	המונח של "יסוד סביר" זה כמו המונח של  "חשד סביר".

שמשון אלבק:

חשד  זה משהו נסיבתי שאתה יכול להסיק ממנו. יסוד סביר זה ראיות מינהליות.

לילה מרגלית

זה ראיות מנהליות ברף מאוד מאוד נמוך.

סיגל קוגוט:

זה נכון שבחקיקה יש יסודות יותר גבוהים.




היו"ר מיכאל איתן:

אני מוכן שבמסגרת המאבק בטרור יהיה מצב שבו יש יסוד סביר להניח שמישהו עוסק בטרור. יכול להיות שנצטרך להרים את הרף על פי התוצאות של מה שיקרה בהמשך. עצם ההכרזה היא התחלת הדרך. אחר כך נבדוק מה אפשר לעשות לאדם שמוכרז. עוד לא מוציאים אותו להורג.

אריה יוסקוביץ:

אתה לא יכול לעשות איתו עסקים. 

היו"ר מיכאל איתן:

יש לו זכות ערעור. 

תמי סלע:

זה לא ערעור, זאת ועדה שממליצה לממשלה.

היו"ר מיכאל איתן:

יש לו השגה, לא ערעור.

לילה מרגלית:

אנחנו חושבים שמנגנון הערעור צריך להיות מנגנון ערעור אמיתי, לא בגדר המלצה. 

היו"ר מיכאל איתן:

אני מדבר כרגע על 8. אני מציע להשאיר את המילים "היה לממשלה יסוד סביר להניח כי אדם עוסק בטרור", כשבהליך הבירור אני מציע לכתוב  רף יותר גבוה.

לילה מרגלית:

הממשלה צריכה לתת הזדמנות שימוע לאותו אדם לפני ההכרזה.

סיגל קוגוט:

אפילו בארצות הברית יש אבחנה בין לצורך עבירה ובין לצורך כלכלי. לצורך כלכלי זה שהיא לא רוצה שיבריחו לה נכסים, לצורך עבירה זה הליך קצת שונה.

לילה מרגלית:

אולי צריך לעשות אבחנה כזאת.

היו"ר מיכאל איתן:

בא בן אדם ומגיש את ההשגה לשופט ולשני אנשי מערכת הביטחון. מה אנחנו דורשים ממנו ומהם על-מנת שהם ימליצו? מה צריך לקרות שם? מה הוא צריך להגיד להם? מה כוח האמירה שלהם לממשלה?




סיגל קוגוט:

הכוח הוא ממליץ.

אריה יוסקוביץ:

יש לו יכולת לחקור עדים?

סיגל קוגוט:

אני מניחה שבמסגרת הפעלת שיקול דעת סביר של הממשלה, התעלמות טוטאלית מהמלצה כזאת תחייב הסברים. אם יש ועדה שסברה שהיתה תקלה, הממשלה תצטרך לשקול היטב את המלצותיה. 

אריה יוסקוביץ:

איך זה מסתדר עם הגנת הקניין?

היו"ר מיכאל איתן:

זה לא שייך לזכות קניין. 

לילה מרגלית:

ראוי שערכאת הביקורת תהיה ערכאה שיפוטית, לא חצי שיפוטית. 

שמשון אלבק:

ההליך הזה לא יכול להיות הליך של בית משפט, מכיוון שמדובר בראיות שלא ניתן להציג בבית משפט.

לילה מרגלית:

בית משפט לא רואה ראיות חסויות?

סיגל קוגוט:

לא נראה לי  שבתוך החוק ראוי שנכתוב איזה ראיות הוא שומע והאם הוא מקבל תמצית ראיות או לא. אפשר לעשות סעיף חיוב בהתקנת תקנות. 

לילה מרגלית:

אני מדברת על הרכב הוועדה. למה בית משפט לא יכול לראות ראיות חסויות?

היו"ר מיכאל איתן:

אנחנו דנים עכשיו בהרכב הוועדה. הביטוי "שני חברים בעלי רקע בטחוני הולם" יכול להיות מכוון לכך שהם אנשים שיכולים לדון בעניינים ברמת סיווג של בטחוני, או שהם מבינים את מערכות הביטחון. 

סיגל קוגוט:

	הכוונה היא שהם מבינים את מערכות הביטחון. 

היו"ר מיכאל איתן:

אז אני מבקש שרק אחד יהיה כזה, ושהאלמנט המשפטי יהיה יותר מיוצג בוועדה כזאת.

סיגל קוגוט:

נציג היועץ המשפטי לממשלה?

היו"ר מיכאל איתן:

תחשבו על  פתרון. נשנה קצת את הרכב הוועדה. עכשיו אנחנו אומרים שהוועדה יכולה להמליץ והממשלה תצטרך להתייחס. במידה ולא, אז כל זה בכפוף לביקורת בג"ץ.

סיגל קוגוט:

מה שמציעים פה זה שהביקורת לא תהיה בג"צית אלא ביקורת ערעורית. 

היו"ר מיכאל איתן:

בואו נשאיר את זה כרגע בשתי ורסיות.  

אריה יוסקוביץ:

מיקי, שכחת שמאותו רגע אתה לא יכול לעשות איתו עסקים. לא כתוב כמה זמן התהליך הזה נמשך. זה יכול להימשך שנים. 

שמשון אלבק:

זה תלוי בבן –אדם.

אריה יוסקוביץ:

התהליך יכול להימשך שנים.   

היו"ר מיכאל איתן:

האם יש הערות על 9?

סיגל קוגוט:

השאלה מי רשאי לפנות לוועדה המייעצת. זה תלוי גם מה תהיה העילה. אם אתה אומר שמי שרשאי לפנות זה אך ורק הארגון שהוכרז עליו, יוצא שאתה לא נותן זכות טיעון, זכות מעמד לאנשים אחרים שעלולים להיות מושפעים ואולי גם ירצו לפנות לוועדה. 

שגיא קריספין:

בתור נפגעים הם יכולים לפנות, אבל לא מתוקף ההכרזה על הארגון.

היו"ר מיכאל איתן:

כשנגיע לסנקציות עצמן תהיה אפשרות לטפל גם בעניין ההכרזה. 



סיגל קוגוט:

	נרשום את זה כסוגייה.

היו"ר מיכאל איתן:

	10(א) הממשלה רשאית, ביוזמתה או על פי המלצת הוועדה המייעצת כאמור בסעיף 9, לבטל הכרזה שנתנה לפי הוראת סעיף 8. (ב) הכרזה הממשלה לפי הוראות סעיף 8(ב) או (ג) על אדם שהוא אדם העוסק בטרור או על חבר בני אדם שהוא ארגון העוסק בטרור, ובוטלה קביעת המדינה הזרה או מועצת הביטחון כאמור באותו סעיף, לגבי אותו אדם או חבר בני אדם, תבטל הממשלה את הכרזתה כאמור, אלא אם כן קיימת עילה אחרת להכרזה לפי סעיף 8; אין בהוראות סעיף קטן זה כדי לגרוע מהסמכות להכריז על חבר בני אדם כארגון טרוריסטי לפי פקודת מניעת טרור או כהתאחדות בלתי מותרת לפי תקנות ההגנה (שעת חירום).  (ג) בהחלטה על ביטול הכרזה לפי סעיף זה תקבע הממשלה את מועד תחילתו של הביטול. (ד) אין בביטול ההכרזה לפי סעיף זה כדי למנוע העמדתו לדין של מי שעבר עבירה לפי חוק זה בטרם בוטלה ההכרזה.

סיגל קוגוט:

אם עילת הביטול היא שמלכתחילה לא היה מקום להכריז, אז אני לא מבינה איך אפשר.. 

לבנת משיח:

	התכוונו לשינוי נסיבות.

סיגל קוגוט:

	אנחנו נבהיר את זה בנוסח. 

היו"ר מיכאל איתן:

	11 (א) הודעה על הכרזה לפי סעיף 8, וכן הודעה על ביטול הכרזה לפי סעיף 10, תפורסם ברשומות. (ב) שר המשפטים רשאי לקבוע דרכים נוספות להביא את דבר ההכרזה או ביטולה, לפי העניין, לידיעת הציבור.

אריה יוסקוביץ:

יש כאן צורך לקבוע את דרכי ההכרזה. דרכי ההכרזה כפי שאנחנו מתמודדים מולן לא מביאות את הפרי שכולנו רוצים להשיג. הן לא נותנות כלים מבחינת המקור ומבחינת הדווקנות של ההכרזה. המערכות שצריכות ליישם את זה צריכות לעבוד על בסיס נתונים שהם נתונים מחשביים. יצרנו צורת דיבור עם הרשות להלבנת הון על בסיס מסדי נתונים קיימים במדינת ישראל.  כאשר אתה מקבל על בסיס שמות נוצרת בעיה, כי שמות הם פרי גלגול משפות שונות. צריך ליצור במסגרת החוק הזה דרכים ברורות למיוחדות ההכרזה.  אנחנו תחת כנפי פסק הדין שהוזכר קודם מתייחסים לא רק לשם הספציפי של אותו גוף או אדם, אלא לגלגוליו השונים, לפיצוליו, לסניפיו. אנחנו מבקשים שהמדינה תעביר את המידע. אנחנו מבקשים שההכרזה תתייחס אך ורק לאותו גוף, לא לגלגולים השונים. הסנקציה היא כזאת חמורה, שאין אפשרות להטיל תוצאות עונשיות כל כך חמורות על דרך השערה. אנחנו מבקשים שתקבעו מנגנון הכרזה דווקני ומדוייק, כדי שנוכל ליישם אותו מחשבית . משהו אינטואיטיבי לא יעבוד.

שמשון אלבק:

יוסקו מדבר על זיהוי חד-ערכי. כאשר קיים זיהוי-חד-ערכי, אז הביטחוניים נותנים אותו. אם יש מספר של עמותה או מספר תעודת זהות אז נותנים אותם. הקושי הוא כשאין.  הבעיה הזאת קיימת בכל העולם.

אריה יוסקוביץ:

האמריקנים והאו"ם עשו רשימות. יש גוף שמתחזק את הרשימה, מכניס בה את העדכונים. הרשימות האלו מובאות ברמה ספציפית. מדינת ישראל תצטרך או לאמץ את המודל של האום או את המודל של האמריקנים.

היו"ר מיכאל איתן:

יש בעיה של הצלחת הפעולה.

אריה יוסקוביץ:

אני מדבר על הבעיה המשפטית.  אנחנו נכשלים היום גם ביישום הצעד המשפטי. 

היו"ר מיכאל איתן:

אני לא חושב שהעובדה שאדם מסויים לא היה ברשימה מאפשרת לפקיד, שיודע שאותו אדם לוקח חלק בטרור, להגיד שהוא לא ברשימה.

אריה יוסקוביץ:

יש טיפול שונה במי שהוכרז, וטיפול אחר כאשר יש חשדות. אנחנו מדברים כרגע על מצב שהוא הוכרז. ההכרזה עליו צריכה להיות חדה ונגישה.

היו"ר מיכאל איתן:

זה לא נוגע לעניין העונשין. 

אריה יוסקוביץ:

זה בוודאי נוגע. 

שמשון אלבק:

אין אפשרות לתת זיהוי חד-ערכי.

היו"ר מיכאל איתן:

	אז איך אתה מכריז? מה לשון ההכרזה? 

שמשון אלבק:

נותנים את השם כפי שהוא.

היו"ר מיכאל איתן:

כתוב פה שהודעה על הכרזה תפורסם ברשומות. מה יהיה כתוב ברשומות?

שמשון אלבק:

מפרסמים את השם כפי שהוא מוכר. 




היו"ר מיכאל איתן:

עניין ההכרזה מפורסם ברשומות.

סיגל קוגוט:

מה לגבי ההכרזות לפי חוקים אחרים? הן לא מפורסמות?

שמשון אלבק:

הן לא מפורסמות.  

היו"ר מיכאל איתן:

מה שמחייב אותך לגבי הרישום זה מה שהופיע ברשומות. מה שמחייב אותך לגבי האחריות ולגבי דברים אחרים זה גם מה שלא כתוב ברשומות. אתה רוצה שיכריזו רק על הארגון? מה אתה מציע? 

אריה יוסקוביץ:

את התרגום של השם שלו לערבית ואנגלית הם יודעים? 

היו"ר מיכאל איתן:

	הם לא יודעים. אותך מחייב מה שהתפרסם.  אני סומך עליהם שיש להם אינטרס לפרסם בצורה שתתפוס אותך במחויבות הכי גדולה. כשהוא כותב לבנון, אז הוא מתכון ללבנון. כשהוא יודע שזה לבנון, סוריה וירושלים,אז הוא יכתוב את זה. 

אריה יוסקוביץ:

אתה לקחת כאן שם של ארגון, שהוא ארגון לבנוני והשם שלו בערבית. אלי בפרסום הגיע השם בעברית. 

היו"ר מיכאל איתן:

הם יפרסמו הכי טוב שהם יכולים. 

אריה יוסקוביץ:

אנחנו לא ממציאים את הגלגל. בכל העולם בנו כלים.

היו"ר מיכאל איתן:

גם הם יבנו כלים. אתה צריך להיות מספיק אינטליגנטי כדי להבין מה שהם יפרסמו.  

אריה יוסקוביץ:

לא זאת הבעיה. הבעיה היא שיש קשיים טכניים.

היו"ר מיכאל איתן:

	תפתרו את הבעיות הטכניות.

אריה יוסקוביץ:

אי אפשר, אתה חייב לתת את התשתית הזאת בחוק.  

היו"ר מיכאל איתן:

לא תפקידי לטפל בזה.  אנחנו חוזרים להגדרות. "אדם העוסק בטרור" – אדם העוסק בביצוע מעשה טרור או בסיוע או בשידול לביצוע מעשה טרור או חבר בארגון  טרור מוכרז כאמור בפסקה (1) להגדרה "ארגון טרור מוכרז"; למה כתוב פה אדם העוסק בביצוע מעשה טרור ולא מעשי טרור?

סיגל קוגוט:

המקרה של מגדלי התאומים זה אחד. מה, הוא לא טרוריסט?

היו"ר מיכאל איתן:

	לא. 

סיגל קוגוט:

	זה יכול להיות פיצוץ כל מרכז תל-אביב.

היו"ר מיכאל איתן:

"מעשה טרור" – מעשה המהווה עבירה, או איום בעשיית מעשה כאמור אשר נעשו או תוכננו להיעשות כדי לקדם עניין מדיני, אידיאולוגי או דת, ומתקיימים בו כל אלה.

יצחק וכטל:

הבעיה תהיה כאשר יקום אדם שינהל טרור עצמאי משלו, ללא שיוך ארגוני. על אותו פלוני אין כלים.

סיגל קוגוט:

זה הריישה.

יצחק וכטל:

אין פה כלים לגבי אדם שחבר ב"ניצוץ הזוהר".

היו"ר מיכאל איתן:

יש שני סוגים של בני אדם בסעיף הזה. סוג אחד זה כאלה שבאופן מעשי עוסקים בטרור. סוג שני זה רק חברים בארגון שהוכרז כארגון טרור על פי סעיף 1. זה אומר שאם אני מוכיח חברות בארגון שהוכרז כארגון טרור על פי הפקודה למניעת טרור על ידי בית משפט או הממשלה, אני לא יכול להגדיר אותו כאדם העוסק בטרור לפי החוק הזה.

סיגל קוגוט:

יטפלו בו לפי הפקודה.




לילה מרגלית:

יש לנו הסתייגות לכך שאדם שחבר בארגון מוכרז נחשב לאדם שעוסק בטרור. מייחסים לו אחריות כוללת וגורפת לכל מעשי הארגון שהוא משתייך אליו, מבלי לדרוש כל זיקה לאחריות אישית. בחוק מאבק בארגוני פשיעה לא ייחסו לכל חבר בארגון פשיעה אחריות כוללת,אלא צמצמו את זה לאנשים בכירים. מה קורה כאן? הממשלה יכולה להכריז על אדם שעוסק בטרור מכוח החברות בארגון. 

היו"ר מיכאל איתן:

למה אני  צריך להקל על אדם שמביע נכונות והסכמה ורצון להיות חבר ולקבל עליו את המשמעת של ארגון טרור? 

לילה מרגלית:

צריך לזכור שההגדרה של ארגון טרור כוללת גם ארגונים שעוסקים בפעילות חוקית. יכול להיות אדם שעוסק בפעילות חברתית בארגון שהוא ארגון טרור. אותו אדם הופך להיות אדם העוסק בטרור.

שמשון אלבק:

כך  צריך להיות. 

היו"ר מיכאל איתן:

יכול להיות מצב שאדם מסויים לא עושה כלום, הוא רק שומר בגן ילדים. 

דודי זכריה:

	הוא מקדם את מטרות הארגון.

היו"ר מיכאל איתן:

 תתלה אותו על זה?

דודי זכריה:

גם על פי החוק הקיים הוא יכול להיות מועמד לדין פלילי.

לילה מרגלית.

השאלה היא אם ראוי להפעיל סנקציות פליליות רגילות.  

היו"ר מיכאל איתן:

איך עושים את האבחנה?

יהודה טברסקי:

בחוק למאבק בארגוני פשיעה הכנסנו איזה שהוא מנגנון של מודעות. יכול להיות שכאן אפשר להכניס משהו דומה.



סיגל קוגוט:

אבל זה בסעיפי העבירות. 

אלינוער מזוז:

	ההבדל הוא שבחוק לארגוני פשיעה מייחסים אחריות פלילית, זאת אומרת שעצם זה שאותו אדם הוא בעל תפקיד בארגון הפשיעה מהווה עבירה פלילית.

היו"ר מיכאל איתן:

מפעילים עליו את הסנקציות הכלכליות הקבועות כאן בחוק?

אלינוער מזוז:

כן, אבל לא עבירה פלילית. זה לא אותו דבר. בחוק לארגוני פשיעה יש את הסנקציות הכלליות אבל גם את העבירה הפלילית. 

היו"ר מיכאל איתן:

אדם שהוא חבר בארגון טרור הוא אדם שעוסק בטרור. 

יצחק וכטל:

יכול להיות שבלילה הוא עוסק בטרור וביום הוא קצב.

היו"ר מיכאל איתן:

מי קובע שהוא חבר בארגון טרור?

שמשון אלבק:

8(א) היה לממשלה יסוד סביר להניח שהוא חבר בארגון טרור.

היו"ר מיכאל איתן:

יכול להיות מצב שאדם בהליך המשפטי היה יוצא זכאי מהיותו חבר בארגון טרור. כאן מכריזים עליו מינהלית שהוא חבר בארגון טרור. אם זה היה ביחד, היו קושרים את הסנקציות הכלכליות בהוכחה משפטית שהוא חבר בארגון טרור. כאן ההפרדה מפחיתה מהיכולות להגן על האדם.

אלינוער מזוז:

ההשוואה בין שני הדברים אינה נכונה, משום ששם אנחנו מתעסקים במשפט הפלילי. במשפט הפלילי אנחנו מקפידים עוד יותר מאשר בדברים אחרים. עלו גם האפשרויות להגיד שחבר בארגון פשיעה זאת עבירה. אפשר היה לחשוב גם את זה. הגענו למסקנה שהחברות לא תספיק לצורך יצירת העבירה הפלילית. יש מקומות בעולם שחברות בארגון פשיעה היא עבירה. פה חשבנו אחרת, הלכנו רק על בעלי תפקידים מסויימים . אי אפשר ללמוד ממה שעשינו שם לגבי זה. זה עומד לכשעצמו. זה לא אומר שהסנקציה פה היא יותר חמורה. 




לילה מרגלית:

פתיחת פתח לנקוט סנקציות נגד אדם מחוץ להליך הפלילי זה יותר חמור, לכן צריך להקפיד עוד יותר.

אלינוער מזוז:

יש כל מיני סנקציות משפטיות שננקטות על פי כללים מינהליים. אי אפשר לא לתת תמונה מלאה של הדברים, כולל סנקציות בשלבים של ההליך הפלילי. סנקציות ננקטות בהליך פלילי בדרך מסויימת. זה לא אומר שאין סנקציות רבות שננקטות בכל מיני דרכים אחרות, שאמורות לעמוד בכל הבקרות.

היו"ר מיכאל איתן:

את קובעת כנורמה שחבר בארגון מהווה עבירה. 

סיגל קוגוט:

נניח נאמר שהממשלה יכולה להכריז על מישהו אם יש לה יסוד סביר שהוא עוסק בטרור, כשהראיה לכך שהוא חבר. זה כמו שאנחנו אומרים על המדינה הזרה, שזה ראיה כמכלול אבל היא מפעילה איזה שהוא שיקול דעת. מה דעתכם על זה?

שמשון אלבק:

יש פה הכרעה ערכית לגבי השאלה אם יכול אדם להיות חבר בארגון טרור. ארגוני טרור מאופיינים בכך שיש להם זרוע צבאית וזרוע אזרחית. הם מנסים לעשות את האבחנה הזאת. אנחנו לא יכולים לתת יד לכך שהזרוע האזרחית תראה דרך החוצה מתחולת החוק. 

סיגל קוגוט:

מה דעתך על זה שהממשלה תכריז על אדם, כאשר הראיה תהיה שהוא חבר?

שמשון אלבק:

	חייבים להביא ראיה שהוא חבר.

יצחק וכטל:

יש ארגונים בדרום אמריקה שאדם יכול להיות בבוקר מורה ובערב מתאמן ועושה פיגועים.

שמשון אלבק:

אין לגביו מחלוקת. אנחנו מדברים על מי שעושה פעילות חברתית. 

לילה מרגלית:

המטרה של החוק הזה היא לא לבוא כתחליף להליך הפלילי.

סיגל קוגוט:

כן, אבל לפחות ראיה. מישהו שהוא חבר בארגון טרור לא מהווה ראיה שהוא עוסק בטרור?




לילה מרגלית:

בכל מקרה זה ראיה, בין אם זה ייכתב בחוק ובין אם לאו. אם זה ייכתב בחוק, אז יהיה קל יותר לוותר על ראיות ממשיות. 

סיגל קוגוט:

עדיין יהיה כתוב בחוק שהממשלה צריכה להכריז. עדיין צריך יהיה יסוד סביר שהוא עוסק בטרור. אני לא מזלזלת בחברות. אני לא אומרת שכל חבר עוסק בטרור, אבל בהרבה פעמים כן.

דני גבע:

מי שחבר בארגון טרור הוא חבר בארגון טרור, הוא יעשה כל משימה שתוטל עליו מטעם הארגון.

היו"ר מיכאל איתן:

	זה לא נכון.

יהודה טברסקי:

הבעיה היא הגדרת החבר בארגון.

היו"ר מיכאל איתן:

יש אנשים שמצטרפים לארגונים אבל הם לא יעשו כל מה שיגידו להם. חלק מהם לא רוצים להיות שם בכלל.

דני גבע:

אני אקח סיכון אם הוא רוצה לעשות או לא רוצה לעשות?

היו"ר מיכאל איתן:

זה לא חד-ממדי. בואו נסתכל על ארגוני המחתרת שלנו. אתה רוצה להגיד לי שכל אחד שהיה חבר ב"הגנה" היה  מוכן להחזיק נשק? הכוח הלוחם היו בודדים מתוך כל אלה.

נאוה בן-אור:

את רוצה להטיל עליו את הסנקציות האלו כדי שהוא לא יהיה חבר.

היו"ר מיכאל איתן:

הבריטים השתמשו בחוק הזה נגד לוחמי המחתרות. גם אצלם היתה אבחנה. מה שאנחנו עושים היום זה לוקחים אדם שחבר בארגון טרור ומפעילים נגדו סנקציות מרחיקות לכת. הוא יכול לשמש רק מורה בארגון.

שגיא קריספין:

תפקידו כמורה הוא לקדם את הארגון. 



סיגל קוגוט:

היית מוכן שבהגדרה יהיה כתוב חבר פעיל?

היו"ר מיכאל איתן:

אפשר יהיה להגיד שכל פלסטיני הוא חבר בארגון טרור.

שגיא קריספין:

זה יהיה לפי תקנות ההגנה והפקודה למניעת טרור. 

היו"ר מיכאל איתן:

מבחינה מינהלית לא תהיה אבחנה. יגידו שהבן שלו בגן ילדים שהתנזים מנהל. 

אסנת בן-צבי:

לנו כרשות אכיפה אין יכולת לדעת מה אותו אדם חושב בלילה, האם הוא פעיל יחסית זניח, או שמחר הוא הולך לבצע פיגוע.

היו"ר מיכאל איתן:

בואו נמצא את הכלים שאתם צריכים, לא ניצור מצב שנכניס את הכל יחד לתוך חבילה אחת. אתם אומרים שאתם לא יכולים להוכיח שהוא חבר בארגון טרור.

אסנת בן-צבי:

	את זה אנחנו יכולים להוכיח.

היו"ר מיכאל איתן:

אתם לא מוכיחים את זה, אתם מביאים איזה שהן ראיות.

שמשון אלבק:

ראיות מנהליות לכך שהוא חבר.  

סיגל קוגוט:

	הרעיון שאני מציעה הוא שהממשלה תהיה רשאית להכריז על אדם שעוסק בטרור אם הוא משדל או עוסק, כשהראיה לזה תהיה שהוא חבר בארגון. אם הוא יבוא לוועדה המייעצת ויגיד שהוא לא לוקח חלק למרות שהוא חבר, הוא יצטרך להוכיח את זה.

דני גבע:

אסור לעשות את האבחנה הזאת. אתם גורמים פה לדבר שבא לשרת את ארגוני הטרור.

סיגל קוגוט:

הסעיף הזה מדבר רק על הכרזה לפי פסקה 1. ההגדרה הזאת לא תחול על ארגונים שהוכרזו לפי פקודת מניעת טרור ותקנות ההגנה.




דני גבע:

נניח בא לפה אדם שעובד בבית של פלוני כמטפל. הוא חבר בארגון ה"כוכב הנוצץ", שממשלת ישראל הכריזה עליו כארגון  טרור. ביום הוא מטפל בזקנים, בלילה הוא שולח הוראות.

סיגל קוגוט:

זאת לא דוגמה טובה, כי לפי מה שתיארת הוא עוסק בטרור. אם הוא רק מטפל בזקנים  זאת בעיה. אנחנו נצטרך להראות שכשהוא מטפל בישראל בזקנים, בחו"ל הוא עושה משהו טרוריסטי.

דני גבע:

ארגוני הטרור מקדמים את המטרות שלהם בשיטות שונות. יש את התשתית האזרחית ואת התשתית הצבאית. שתי המטרות האלו רצות ביחד.  הארגונים האלה חודרים לאוכלוסיות האזרחיות על ידי תמיכה כלכלית. כל אדם שחבר בארגון מקדם את המטרות של הארגון. 

סיגל קוגוט:

אנחנו מסכימים איתך, אנחנו רק אומרים שמה שיידרש זה להראות שהאדם שחבר בארגון טרור עוסק בטרור ברמה מינהלית. 

נאוה בן-אור:

מה אם הוא מואזין במסגד?

סיגל קוגוט:

זה יכול להיות שידול.

היו"ר מיכאל איתן:

מה שאתם אומרים הוא שאנשים שעד היום לא יכולתם להרשיע בבית משפט על כך שהם חברים בארגון טרור, אתם על סמך ראיות מינהליות תענישו בסנקציות כלכליות.  אני בעד זה, בתנאי שיהיה המנגנון של  ועדה. לא יכול להיות שיחרימו לאדם רכוש והוא לא יוכל להגיד כלום. 

נאוה בן-אור:

סיגל, אין שום היגיון בחוק אם  הוא יוכל בוועדה לומר שהוא חבר בארגון טרור אבל הוא לא עוסק בטרור.  החוק זה נועד לייבש את כל הביצה . 

שמשון אלבק:

אתם אומרים שמי שלא נוגע בנשק לא עוסק בטרור.

סיגל קוגוט:

	לא נכון. 




יצחק וכטל:

נניח שראש עירייה מדרום אמריקה בא לארץ. כל התפקיד שלו בארגון הוא לגיס אנשים. האם החברות שלו סתמית? 

היו"ר מיכאל איתן:

אני מציע שיהיה איזה שהוא גוף שיוכל להחליט. אין להם הרי תעודות. הביטוי "חבר" משמש אותנו בכל מיני רמות. יש לנו רמה אחת של חבר שאפשר להעמיד אותו לדין והוא יורשע בדין. זה חבר מסוג אחד. יש לנו אחד שמידת האינטנסיביות שלו פחותה, אבל אנחנו קובעים מנהלית שהוא חבר. מה הרמה הנדרשת בשביל שהמדינה תכריז על אדם מסויים שהוא חבר? איך מחליטים? נגיד שאני הגורם הקובע אם הוא חבר או לא חבר, ויגידו לי שרואים אותו כל יום נכנס עם איזה כלי למועדון של החמאס. האם הוא חבר? יכול להיות שאחר כך יסתבר שהוא בא לתת אוכל לבן שלו.  השאלה היא איך מתמודדים עם זה.

סיגל קוגוט:

בקטע של ההחרמה אפשר יהיה לטפל בפרק ההחרמה. אפשר יהיה לקבוע שם מנגנונים שגם אם אדם הוכרז כעוסק בטרור תהיה אבחנה לעניין ההחרמה לפי סוג הפעילות. השאלה הערכית שאיתה אתה חייב להתמודד היא אם  עצם חברות בארגון היא כזאת שאדם לא יוכל לבוא ולהגיד שאומנם הוא חבר אבל הוא לא עוסק בטרור.

היו"ר מיכאל איתן:

אני רוצה שהוא  יוכל לטעון שהוא לא חבר.

סיגל קוגוט:

לטעון שהוא לא חבר הוא יוכל,  אבל הוא לא יוכל לבוא ולהגיד שבארגון הוא רק משמש שומר בבית ספר. הדבר היחידי שהוא יכול לטעון שהוא לא חבר ושהוא רק הביא אוכל.

לילה מרגלית:

יש כאן בעיה ברמת הערכית שלא התמודדנו איתה עד הסוף.

היו"ר מיכאל איתן:

בא בן אדם שהעלילו עליו שהוא חבר. הוא הולך לוועדה ומבקש שיבטלו את ההכרזה. שואלים אותו למה.  ברגע שהוא חבר לא מבטלים את ההכרזה. למה לבטל? עוד לא עשו לא כלום, יש רק עניין של הכרזה. את עניין המידתיות נבדוק אחר כך. הוא יכול לשכנע שהוא לא חבר. אם הוא בא ואומר שהוא חבר, אז קודם כל מכריזים עליו. למה זה לא הגיוני?

לילה מרגלית:

כי להכריז על אדם שהוא עוסק בטרור רק מכיוון שהוא חבר..

היו"ר מיכאל איתן:

לא אמרו שהוא עוסק, אמרו שהוא חבר בארגון טרור. חברות בארגון טרור זה עיסוק בטרור. 

לילה מרגלית:

הרעיון של הצעת החוק הזאת זה לא לקבוע מנגנון חלופי למשפט הפלילי כדי לתת למדינה כלים קלים יותר להעניש בני אדם, אלא לתת למדינה כלים להתמודד עם סכנות מיידיות שעלולות להתממש. אחד הכלים שנמצאים כאן זה כנגד הארגונים עצמם. אחד הכלים החלופיים זה כלים שנועדו להתמודד עם בני אדם. מכיוון שלא ניתן להתמודד עם האיום שטמון באותו אדם על ידי הליכה נגד האירגון,  רוצים ליצור קטגוריה נפרדת של בני אדם שעוסקים בטרור. בן אדם שהוא חבר בארגון  טרור , שהוא לא עוסק בפעילות טרור..

דני גבע:

אין דבר כזה. 

היו"ר מיכאל איתן:

חבר בארגון טרור עוסק בטרור. מה שהטריד אותי זה שכאן מדובר בהליך מינהלי של חבר בארגון טרור. זה לא שאדם בא ואמר שהוא הצטרף ביוזמתו, אלא מישהו שם עליו את הסטיגמה האת. אני נרגעתי לפחות במובן הזה שכשהוא יבוא לוועדה מישהו ישמע אותו. אם הוועדה לא תשמע אותו, הוא ילך לבג"ץ. יש לו איזו שהיא זכות עמידה. יותר מזה אני לא חושב שצריך לתת. 

לילה מרגלית:

השאלה היא אם אפשר להעמיד את האדם לדין על חברות בארגון טרור. השאלה היא אם טמונה באדם שחבר בארגון טרור סכנה שמצדיקה שימוש בכלים מינהליים.

היו"ר מיכאל איתן:

יש כאן מצב שאפשר להעמיד לדין. אם היו צריכים להעמיד את כל מי שחבר בארגון טרור לדין, אני חושב שהיינו צריכים לבנות עוד כמה בתי סוהר.  אם אדם יגיד שהוא לא חבר, אז יבררו את העניין. לאדם שיגיד שהוא חבר מגיע עונש.

לילה מרגלית:

יכול להיות שמגיע לו עונש, אבל לא מגיע לו נקיטה בסנקציות מינהליות.

היו"ר מיכאל איתן:

אנחנו נבדוק מה המידתיות אחר כך.  אנחנו בשלב זה מסיימים.

סיגל קוגוט:

	אנחנו ממשיכים ביום רביעי בהגדרות.

הישיבה ננעלה בשעה 13:00

 






